Dynamite Vikings

Dynamite Vikings on Taani-Rootsi-Eesti avangarddžässi ansambel, mis on tegutsenud aastast 1998. Põhikoosseisus mängivad Jaak Sooäär (kitarr), Thommy Andersson (kontrabass) ja Karsten Mathiesen (trummid). Dynamite Vikings on esinenud nii Skandinaavias kui ka mujal Euroopas, aga on oma peamised kontserdid teinud Eestis ning seega ka Eestis tuntuim. Esimene kontsert toimus 1998. aastal Jazzkaarel. 2007. aastal sai Jaak Sooäär mitmekesise muusikategevuse eest Elioni džässiauhinna.
Ansambel.
Koosseis.
Jaak Sooäär, Thommy Andersson ja Karsten Mathiesen kohtusid, õppides džässi Kopenhaageni konservatooriumis, eesmärgiga kombineerida tihe kompositsioon vaba improvisatsiooniga originaalsete helide leidmiseks. Hoolimata erinevate elektroonikaseadeldiste kaasamisest ja veidi ebatavalisest kontrabassist on neid klassifitseeritud klassikalise power trio koosseisu langevana, mille piire nad arvustajate sõnul laiendavad. Kõigil ansambli liikmetel on käsil mitmeid teisi projekte.
Liigitus.
Nimetamine džäss-ansambliks on siinkohal mõneti tinglik, ehkki nad on enda tegevust siiski niimoodi kokku võtnud. Nende enda kodulehel on nad lasknud ennast liigitada progressiivse postmodernse džässroki ansambliks ja proge-fusioni ansambliks. Muuhulgas on kriitikud veel öelnud, et ansambel on "üsnagi raskesti verbaliseeritav ja sürreaalne kooslus, kelle muusikast võib leida kõike, mis on ebatraditsiooniline ja esitab väljakutse peavoolu muusikale" või jäetud muul moel klassifitseerimine tagaplaanile. Ansambli puhul, mis juba tahtlikult oma lähtežanride piirialadele asetub, võib sellist kriitikute segadust ka loomulikuks pidada. Bändi juhtfiguuri, Jaak Sooääre, sõnul ongi džäss liikumas džässist eemale, mistõttu ka segadused žanrilise määratlusega teda eriti ei üllata.
Arengutee.
Ansambel alustas oma loominguteed püüdega kombineerida tihedat kompositsiooni vaba improvisatsiooniga ning enda sõnul pidasid esialgu pidevat omavahelist võistlust sellest, kes suudab välja mõelda kõige keerukama viisi. Aja jooksul on nende looming muutunud lihtsamaks ja rokilikumaks, kusjuures nad ise mainivad ka kultuuriruumi mõju loomingule, kus Skandinaavia maade džässikultuuri võib pidada võrreldes näiteks Eestiga üsna reglementeerituks, samas kui Eesti publik on altim kuulama nende viimase aja funkilikumat väljendust. Ansambel on üsna ühtlase tempoga välja andnud kolm plaati. Ühiseks heliloominguks ei jätku viimasel ajal teiste projektide kõrvalt enam palju aega ning uusi lugusid peamiselt komponeerinud Jaak Sooäär. 
Tulevikku iseloomustades on bändi liikmed kurtnud, et repertuaari kuuluvate lugude keerukuse tõttu on üsna keeruline leida kontsertide jaoks asendusliikmeid, mistõttu ei ole võimalik ka esineda kui kõik kolm liiget kohal pole. Pühendumusest ja andekusest hoolimata jääb bändiliikmete sõnul paljudel võimekatel muusikutel midagi puudu. Eranditena on bändina koos mänginud Jan Schröder, Raoul Bjorkenheim ja Marzy Nyman. 
Laulude nimetamine.
Oma muusikast rääkides on bänd pidanud eriliseks ka seda, kuidas nad oma loomingule pealkirju valivad. Nimelt nõuab õigesse seisundisse jõudmine tihti mitu päeva, mil nad on ainult loo kirjutamisega tegelenud. Terviku valmimisel aga valdab neid teatud unikaalne tunne, millele nad siis üritavad nime panna. Nõnda on sündinud näiteks pealkirjadd "Lemonade for three", "Snow in the car", "Right place, wrong time", "Search for Happiness" jne. On tulnud ette ka, et nad on kontserdi ajal publikult nime küsinud ning nende hulgast ka sobiva leidnud.